Eleki Krónika – 2000. szeptember

Munkálatok előtt
Lapunk tudósítóját többször és többen keresték meg azzal az észrevétellel, hogy az Elek központjában és vonzáskörében húzódó utakat miért nem javíttatja meg az önkormányzat, ha már hozzá tartozik. A kérdéssel elsőként Gura Tamás önkormányzati képviselőnél, a településfejlesztési bizottság tagjánál jelentkeztünk. A képviselő elmondta, hogy a fenti feltevés pontosításra szorul, az említett utak ugyanis nem Elek Város Önkormányzatához tartoznak, hanem a 4435-ös jelzésű Kétegyháza-Elek összekötő út (Kétegyházi út) és a 4444-es jelzésű Gyula-Battonya-Mezőhegyes összekötő út (Gyulai út - Lőkösházi út) az országos közúthálózathoz tartozik. A lakosság útminőségre vonatkozó kritikája egyébként jogos. A település belterületén húzódó utak valóban javításra szorulnak, és nem illenek a városképbe. Az önkormányzat képviselő-testülete reméli, hogy az illetékesek mihamarabb lépéseket tesznek ez ügyben.
Vantara Gyula, a Békés Megyei Állami Közútkezelő Közhasznú Társaság ügyvezető igazgatója a következőket mondta: - Az útburkolat szélessége, a burkolatállapotok osztályzata, a teherbírási és egyenetlenségi jellemzők tekintetében az átkelési szakaszok állapota megegyezik a megyei hálózat állapotának jellemzőivel. A burkolatok deformáltak, ennek oka a vékony pályaszerkezet, de nem kátyúsak, tengelysúly-korlátozás nincs érvényben. A közúti jelzések állapota, láthatósága jó, a padka rendezett, a vízelvezetés megoldott.
Ami a jövő célkitűzéseit illeti: jelenleg a kerékpárút építési munkálatai folytatódnak önkormányzati bonyolításban. A programot - pályázati kiírással - a Környezetvédelmi Minisztérium is támogatja. A Gyulai út és a Lőkösházi út aszfaltozása szerepel a terveink között. E munkák első üteme a Kétegyházi út - Gyulai út csomópontjának átépítése. A tervezés során két lehetőséget vizsgáltunk meg: a városi önkormányzattal történő egyeztetés után az úgynevezett járműosztályozós változat kapott nagyobb bizalmat. Járműosztályozó épül még a Kétegyházi úti és a Lőkösházi úti ágon, emellett átépítik a buszmegállókat és kiemelt szegély is épül a csomópontban. A csomópont négy ágán gyalogos átvezetés létesül és 18 parkolóhelyet is kidolgoztunk. A program építési engedélye megvan, a kivitelezést az önkormányzattal közösen társaságunk finanszírozza. A tervezett költség 40 millió forint. Elképzelésünk szerint a csomópont kiépítése 2001-ben valósul meg, a további aszfaltozási, átépítési munkála- tokra pedig ezt követően kerül sor.
Audi

Őszi levelek
(1935)
Hulló levelek, nézem őket,
frissen, bámulón, szájat tátva,
szeretem a szép őszidőket,
hulló levelek,
nézem őket.
Egy jajjal halkan földre esnek
.... Az egyik piros, vérzik a lelke,
a szép tavaszt már eltemette,
a másik sárga, búsan sápadt,
mert eltemetett minden vágyat.
Van olyan, amely verejtékez
(úgy ül rajta a ködös harmat),
van zöld és friss, ó! az tán kérdez,
(hova sodornak Nagy Hatalmak?)
hulló levelek,
nézem őket.
És nekem? mit üzen a Végzet?
... halottszagú avar mélyről,
kacag rám: ibolyás Élet!
Walthier Eliz (1904-1983)

Eleken a Magyar Televízió
2000. szeptember 12-én a Német Közösségi Házban ülést tartott a helyi Német Egyesület Niedermayer József elnökletével.
Az elnök beszámolt arról, hogy szeptember 12-én a Magyar 1. néhány munkatársa járt Eleken. A Német Házban, illetve máshol készítettek felvételeket.
A Közösségi Házban a tájszobát Strifler József mutatta be. Egy közismert helyi ételt, a “pónenudlit” (bablevest) pedig Wittmann Györgyné készítette el. Külső felvételek a szakiskola tankertjében készültek. Ezeket, illetve még más érdekes dolgokat október elején a Főtér című műsorban láthatják az érdeklődők. Így a remélhetőleg nem kis számú néző megismerheti a Gyula és környéke kistérséget, ami rek- lámnak sem utolsó, Eleknek sem.
Az ülés végén a jelenlévők az október 21-22-23-ai kőszegi kirándulás részleteit beszélték meg.
Rapajkó Tibor

Romboló belvíz
Jóformán már az aszályos nyarat is magunk mögött tudhatjuk, ennek ellenére nagyon sokan még mindig a téli-tavaszi belvíz okozta károkkal küszködnek. Az eleki belvizes gondokról Molnár Zoltán Imrétől, a városi önkormányzat első fokú építési hatósági ügyintézőjétől kértünk pillanatértékelést.
Az ügyintéző a témakörrel kapcsolatban egyebek mellett elmondta, hogy a kormányrendelet értelmében a lakosságnak május 19-éig kellett benyújtania a kárenyhítési kérelmét. A jelzett határidőig 312 ilyen jellegű igény érkezett az illetékesekhez. A belvízkár felbecsüléséből eredően - az állam a személyi tulajdonú ingatlankár 50 %-át téríti - az önkormányzat számlájára 85 millió forint érkezett. A lakossági kármegállapítás után a térítendő összegek első ütemének realizálását - a térítendő keret felét - augusztus 25-étől végzik, a program második ütemterve pedig szeptember 22 körül veszi kezdetét.
A belvíz okozta rombolások természetszerűleg nem torpantak meg az említett időpontig, ezért - ugyancsak kormányrendelet értelmében - azok számára, akik ilyen gondokkal küszködnek, gyógyírt jelenthet, hogy az új lakásépítéshez hasonlóan hitellehetőségben részesülhetnek. A maximális igényelhető összeg 100 millió forint, a futamideje pedig maximum 35 év. Az állam tíz évig garantálja a 7 plusz 1 százalékos kamatot. A településen ezidáig 168-an kívánnak élni a lehetőséggel.
Az önkormányzathoz tartozó intézmények közül kilencben - az általános iskola gimnáziumi épülete, az 1. számú óvoda, a mezőgazdasági szakiskola két épülete, a József Attila úti étkezde, ebédlő, az idősek napközi otthona, a szociális otthon - keletkeztek belvízkárok. Az eredeti állapotuk visszaállítására 67 millió forintban gondolkodhatnak. Megemlíthető, hogy az eltelt 15-20 évben összességében nem költöttek ennyi pénzt ingatlanokra. Az e jellegű munkálatokat az ELEKÉP Kft. irányítása mellett közhasznú munkások bevonásával végzik, és az eredeti terveknek megfelelően a kivitelezést még ebben az évben be kell fejezni.
B.N.

Az együttműködés jegyében
A most induló új tanévben több mint hatvan óvodásunk ült be az általános iskola padjaiba - tudatta lapunkkal Singer Éva, óvodai intézményvezető.
A nyár folyamán a eddigi gyakorlatnak megfelelően, mintegy húsz gyermek részvételével óvodai ügyeletet - júliusban a 1-es és a 2-es, míg augusztusban a 3-as és a 4-es számú óvodában - tartottak a településen. Az egyes számú óvoda kivételével a nyáron elvégezték az ilyenkor szokásos tisztasági meszelést. Az 1-es számú óvodában komolyabb munkálatok folynak, a belvíz miatt a falak jó 1,5 méternyi magasságig felvizesedtek, a helyreállítási munkálatok augusztus közepén elkezdődtek. A huzamosabb ideig tartó javítások miatt az ide beiratkozó 46 óvodás egyenlő arányban oszlott szét a 2-es és a 3-as számú óvodában.
Ami az óvodai nevelés értékeléséit illeti, az intézméynvezetés az előző nevelési évben nagyobb hangsúlyt fektetett a szülőkkel való gyümölcsözőbb együttműködésre, ennek kézzelfogható eredménye az óvodák és környékük szebbé és otthonosabbá tételében mutatkozott meg, például az egyes számú óvoda bejáratánál a betonlapok elhelyezését is e program tette lehetővé.
Az intézményvezető a 2000/2001-es nevelési évben is tovább szeretné folytatni a szülői közösséggel való együttműködést. Emellett az integrált óvoda beindítása is a tervek között szerepel. Az ez irányú alapképzés már elkezdődött, az eleki intézményből egy óvónő vesz részt az oktatásban. E program mielőbbi beindítása elsősorban azért lenne fontos, hogy a nehezen kezelhető gyermekek élményben részesülhessenek az óvodai neveltetésük során.
B.N.

Áremeléssel visszaállás
A folyó tanév őszi szünetében rendbe tesszük a napközi otthon étkeztető részlegét. A program azért szűkül le meghatározott időre, mivel a gyermekétkeztetés számára máshol nincs megfelelő helyiség - tudatta lapunkkal Völgyesi István, a napközi konyhát üzemeltető Szociális Otthon igazgatója.
Az épületet megviselte a belvíz, ezért kell a felújítási munkálatokat elvégezni. Egyébként a szűkös anyagi keret ellenére a nyár folyamán evőeszközöket, felszereléseket vásároltak a napközi otthon számára.
A nyersanyagnorma árának emelkedése miatt ármódosítás várható a közétkeztetés terén, az ez irányú kérelem már az önkormányzat képviselő-testületének az asztalán van. Az esetleges ármódosítással visszaállna a 1998-as ártáblázat, időközben ugyanis történt árdrágítás, illetve a mezőgazdasági termények méltányosabb áralakulása miatt árcsökkenés is. A kilátásba helyezett módosítások: felnőtteknél: a reggeli 45 forintról 55 forintra, az ebéd 125 forintról 140 forintra, a vacsora pedig 50 forintról 60 forintra, míg a gyermekeknél a tízórai 40 forintról 50 forintra, az ebéd 125 forintról 140 forintra, míg az uzsonna 40 forintról 50 forintra emelkedne október 1-jei hatállyal.
Mint megtudtuk a pszichiátriai gondozottak számára lakóotthoni elhelyezést nyújtó épületen a belvíz okozta károsodás miatt augusztus végétől felújítási munkálatokat végeznek. A többek között vakolási, szigetelési munkafeladatokat az Elekép Kft. irányításával közhasznú munkások bevonásával végzik el. A program előreláthatólag egy hónapon belül befejeződik. Ezt követően a melléképület renoválásában gondolkodnak, ahol a gondozottak számára foglalkoztatást nyújtó teret tudnának biztosítani.
B.N.

Új tanerőkkel
Az intézmény épületei felfrissült állapotban várták tanulóinkat, viszont az alsó tagozatos osztályoknak helyet adó hátsó épület a jövőben javításra szorul - mondta lapunknak Papp János, az eleki román általános iskola megbízott igazgatója.
Ugyancsak felújítási munkálatokat kell eszközölni az udvari rész, valamint a tanterem falain, lévén, hogy erősen málladozik a vakolat. Mindezekkel együtt megnyugtatóan indult az új tanév. Örvendetes tényként lehet értékelni a városi önkormányzat képviselő-testületének határozatát, amelynek értelmében az iskola öt év után Gálné Mészáros Mária személyében igazgatóhelyettest kapott, az adminisztrátor pedig 4 óra helyett az elkövetkezendőkben 8 órában végezheti feladatát.
Ami pedig a tantestületet illeti, néhány távozó pedagógus helyét pályakezdő tanerő tölti be, Málik Edit, Málik György, Szép Irén tanítók, Ottlakán Szilvia történelem szakos előadó. Ők valamennyien anyanyelvi szinten beszélik a román nyelvet, mindezzel együtt a 11 pedagógus alkotta tantestületben egy tanerő kivételével beszélik a román nyelvet, ez mindenképpen reménykeltő a jövőre nézve.
B.N.

Városkép
Csúnya szóval talált pénznek is nevezhetnénk a belvizes házakra kapott állami támogatást. A városban megindult a építkezési láz. Az önkormányzat is tatarozgat és több lakóházat is csinosítanak. Van aki rákölt a házra, van aki számlákat szerez, hogy költött rá és van aki rögtön másra költi a kapott pénzt.
Ha még marad a pénzből, bár azt kötve hiszem, felhívnám a város figyelmét a régi városképet meghatározó “sváb” házakra. Nem csak a Gyulai és a Kétegyházi úton, hanem más utcákban is megtalálhatjuk őket. A helyreállításukra jó példa a templom mögötti napközis konyha vagy a Kossuth utcában a volt “Ani csemege”.
Ha később a belvizes kölcsön visszafizetésre kerül, abból is lehetne ezen épületeknek legalább a homlokzati részét rendbe tenni. Ha valaki önerőt mutat fel, támogatni kellene a kérelmét. Nagyon a 24. órában vagyunk, mert van olyan ház amit egy-két év múlva már nem lehet helyrehozni.
Méry Rudolf

Gyermekorvosi rendelés indult
Tájékoztatjuk a tisztelt lakosságot, hogy 2000. szeptember 1-től dr. Zentayné dr. Szirovicza Éva (csecsemő- és gyermekgyógyász, újszülöttgyógyász) házi gyermekorvosi rendelését a 0-14 éves korú gyermekek részére megkezdte. A rendelés a Hősök útja 1-3. szám alatt, dr. Zentay Tibor rendelőjében zajlik hétfőn, kedden, csütörtökön 10.00 órától 14.00 óráig, szerdán és pénteken 10.00 órától 13.00 óráig. Telefon: 241-137. Tanácsadás péntekenként 13.00 órától 14.00 óráig a Védőnői Szolgálatnál a Kétegyházi út 23. szám alatt.
Értesítjük továbbá az érintetteket, hogy a gyermekorvosi rendelés megkezdése miatt dr. Zentay Tibor háziorvos rendelési ideje a következőképpen módosul: hétfőtől péntekig 7.30-10.00-ig, valamint 14.00-15.30-ig.
Elek Város Önkormányzata

Hírek a Városi Könyvtárból
Ismét elkezdődött az iskolaév és könyvtárunk megtelik olvasgató, böngésző, az iskolában kapott feladataikat megoldó diákokkal. Főként a helyi középiskola tanulói látogatnak sűrűn bennünket.
A könyvtárunk - a Könyv, Könyvtár, Műveltség Alapítvánnyal karöltve - rajzversenyt hirdet az általános iskolások 3-4. osztályosai részére, “Legkedvesebb őszi élményem” címmel. Mesemondó versenyre hívjuk a 2-3. osztályosokat. Azért ügyelünk arra, hogy a nagyok se maradjanak ki, részükre versmondót hirdetünk. Ezeket a versenyeket mindkét általános iskolában propagáljuk. A jutalmazás sem marad el, melyet az említett alapítvány biztosít részükre.
A felnőttek autóvezetői tanfolyamon ismerkedhetnek meg a vezetés technikájával.
Várjuk nagy szeretettel az internethasználók körét is, melyre szintén hozzáférési lehetőség biztosított intézményünkben.
Nagy örömmel tájékoztatom az újság olvasóit arról, hogy intézményünk is kapott a személyi jövedelemadó 1%-ból, 23.051 forintot. Az összeget új székek vásárlására fordítjuk.
Tervezünk még képzőművészeti kiállítást október végére 2 festő közreműködésével.
Tájékoztatjuk Önöket, hogy az alábbi kiadványokat: “Tanulmányok Elek történetéhez” I. kötetét valamint dr. Oláh Jenőné Kántor Eleonóra Az eleki református egyház viszontagságos történetét megvásárolhatják nálunk, valamint eleki képeslapot és címert is.
Végezetül nagy szeretettel várunk minden olvasni vágyót könyvtárunkba a nyitvatartási időben.
Nádor Mária
könyvtárvezető

Egy kisváros nagy napja
A címként használt mondatfoszlány azon az eleki könyvtári rendezvényen hangzott el, amikor egyszerre két könyvet is bemutattak a nagyközönségnek. Dr. Oláh Jenőné Kántor Eleonóra, az eleki református egyházközség lelkészének “Az Eleki református egyház viszontagságos története” című könyvéről már tudomást szerezhettek lapunk olvasói. Ezúttal dr. Havassy Péter szerkesztésében napvilágot látott “Tanulmányok Elek történetéhez (Eleki évszázadok)” című első kötetében lapozgattunk Rapajkó Tibor, a könyv egyik szerzőjének segítségével.
Rapajkó Tibor, középiskolai történelemtanár elöljáróban a könyv születésével kapcsolatban megjegyezte, hogy a kötetet eredetileg tavaly, 1999-ben Elek újratelepítésének a 275. évfordulójára szerették volna megjelentetni. Ennek hátráltató oka a pénzhiány volt. Való igaz, a mostani megjelentetés erősen jubileumi töltetű - 2000. augusztus 6. - államiságunk ezredfordulója, Elek város millenniumi napja. Ha már a városnál tartunk, az önkormányzat képviselő-testülete - egységesen - kezdettől fogva (1998-tól) erkölcsileg és anyagilag támogatja a tanulmány megjelentetését. A kiadvány megjelentetésének alapvető célja a település történetének tudományos igénnyel megírt részletes feldolgozásában fogalmazható meg. Előzőleg dr. Csipes Antal szerkesztésében 1974-ben jelent meg egy könyvformájú településtörténeti tanulmány. A mostani kiadvány szempontjából a már meglévő dokumentumok mellett jelentős hányadot kellett kutatni, itt elsősorban régészeti feltárásokra gondolva. Reibel Mihály néhai eleki plébános jóvoltából ugyan maradtak fenn régészeti emlékek, amelyek időközben sajnos egyszerűen eltűntek. A Tanulmányok Elek történetéhez című könyvben érdekességként is lehet értékelni a település természet-földrajzi - különösen a növényvilág - leírását. Emellett a téglagyárban feltárt X-XI. századi temető értékelése is újdonságnak számít. (Lásd a mellékelt rajzot.)
De Elek összes - 27 darab - oklevélszövege, valamint a Johann Stöckl-Franz Brandt: Elek betelepítése a XVIII. század első felében című német nyelvű kiadványa Wittmann László magyar nyelvre történő fordításában is napvilágot lát. A közelmúltban ugyan több helytörténeti munka jelent meg, de ezekből hiányzik a népesedéssel foglalkozó értékelés, talán azért, mert az ilyen jellegű feltérképezés végtelenül munkaigényes.
A most megjelent kiadvány értékét ez is növeli, itt megemlíthető, hogy a demográfiai értékelés a legmodernebbnek számító - családrekonstrukciós módszer - mintával készült.
Az Elek történetét - kezdetektől napjainkig bemutató tanulmányt erőforrás hiányában két kötetre tervezték, a második kötet kiadását is anyagiak hátráltatja, de előreláthatólag jövőre, 2001-ben meg fog jelenni.
A kiadvány szerkesztése elsősorban a békéscsabai Munkácsy Mihály Múzeum szakgárdájának munkáján, tudásán alapszik.
B.N.

Karitász segély a belvízkárosultaknak
A Magyar Karitász - Caritas Hungarica Alapítvány vissza nem térítendő támogatásban részesíti a bel- és árvízkárt szenvedett családokat - tudtuk meg az Eleki Polgármesteri Hivatalban.
A támogatás szétosztásának alapfeltételei: a családok a károsult lakóépületük újjáépítésére, helyreállítására, javítására vagy amennyiben a lakóépületük lakhatatlanná vált, akkor új lakóház vagy lakás vásárlására is fordíthatják a segélyt. Az alapítvány az építéssel kapcsolatos költsé- geket - építőanyag, annak fuvar- költsége, építőipari és szakipari munkák - is figyelembe vesz.
Egyébként a folyósított összeg az ország katolikus templomaiban megrendezett gyűjtés eredménye. A segély felhasználását folyamatosan ellenőrzik. Eleken öten részesülnek - összesen 4 millió 700 ezer forint - ilyen jellegű támogatásban.
B.N.

Ügyintézés alatt
A helyzetfelmérést, ötletek egyeztetését követően jelenleg ügyintézés alatt áll a SAPARD-program településünket érintő vonzata - tájékoztatták az Eleki Krónikát Vígh Károly és Wittmann László eleki összekötők.
Mint ismeretes a Gyula és vidéke kistérséget, ahová Elek is tartozik, az országos ütemezés alapján a “B” kategóriába sorolták. Városunkban az érdeklődés elsősorban a vidékfejlesztés felé irányult, több mint húsz ilyen tartalmú anyagot juttatnak el a Földművelési és Vidékfejlesztési Minisztériumhoz. A tervezeteket, javaslatokat október 15-ig kell az illetékes tárca elé terjeszteni, az ebbéli ügyintézés a megfelelő ütemben halad.
Audi

Nagycsaládias hangulatban
Miután a Békés Megyei Közigazgatási Hivatal által kiadott végleges működési engedély megérkezett, augusztus 1-je jelentős változást hozott intézményünk hét gondozottja életében, ekkor kezdték el részbeni, önálló, lakóotthoni életvitelüket - tájékoztatta lapunkat Völgyesi István, az eleki Szociális Otthon igazgatója.
Az igazgató a témakörrel kapcsolatban egyebek mellett elmondta még, hogy a pszichiátriai gondozottak közül elsősorban azok részesülhetnek lakóotthoni ellátásban, akik részben képesek ellátni magukat. Az intézmény 136 gondozottja közül 15-20 százalékuk felel meg ennek az alapvető feltételnek. Természetesen a kiválasztás során kritériumot jelentett, hogy a lakók “szót tudjanak érteni” egymással. De legalább ennyire fontos volt a velük foglalkozó szakdolgozó rátermettsége, akinek egyidejűleg magában kell hordoznia a jó gondozói, háziasszonyi, “anyai” jellemzőket, tulajdonságokat, és aki csak annyi segítséget nyújt, amennyire feltétlenül szükség van a zavartalan életvitelhez. A lakóotthoni elhelyezésnek a fő célkitűzése, hogy a gondozottakat - hosszabb-rövidebb időszakon keresztül - “visszavezessék” a teljesen önálló életbe. Az országos, ez irányú program 1998-ban kezdődött, amelyet a Szociális és Családügyi Minisztérium erkölcsileg és anyagilag is támogat. A kezdeményezés az eleki önkormányzat - mint intézményfenntartó - részéről is szabad utat kapott. A városi képviselő-testület egyhangúlag, a lehetőségek függvényében, a teljes támogatásáról biztosította a Szociális Otthont, amely elsősorban anyagiakban és munkaerő biztosításában öltött testet.
Lakóotthoni ellátásban részesülhet minden 16. életévét betöltött, de nyugdíjkorhatár alatti személy, aki az új életformához szükséges anyagi háttérrel rendelkezik, folyamatos, tartós ápolási felügyeletet nem igényel, részt vesz az idevágó felkészítő tréningen, az elhelyezésre vonatkozó pszichiátriai szakvéleménnyel rendelkezik. Nem intézménybéli is elhelyezést nyerhet lakóotthonban, amennyiben legalább egy hónapot az illető anyaintézményben tölt el. Az e jellegű elhelyezés akkor szűnik meg, ha a gondozott ezt kéri, súlyosan, többször megszegi a háziszabályt, vagy amennyiben az ellátása lakóotthoni körülmények között nem megoldható.
Az eleki pszichiátriai gondozottak számára működő lakóotthon - az országban jelenleg öt tevékenykedik - beindítása előtt az illetékesek nem csak a szakanyagok tanulmányozásában merültek el, de tapasztalatszerzés céljával felkeresték a ludányhalászi és a mohácsi hasonló jellegű intézményt.
A lakóotthoni bentlakók - négy nő és három férfi - közül voltak olyanok, akik a helyiségüket saját bútoraikkal rendezték be, a többiek ez irányú igényét a Szociális Otthon támogatta, viszont a közös helyiségek berendezési kellékeit az intézmény biztosította.
Természetesen ellátogattunk a Szociális Otthon közelségében - Petőfi Sándor u. 4. alatt - lévő lakóotthonba. És nem csalatkoztunk, rend, tisztaság és harmonikusnak tűnő nagycsaládias hangulat fogadott bennünket. A segítőt és két bentlakót az eddigi tapasztalatokról faggattuk.
Miszlai Izabella, segítő: - Az eddigi gyakorlat tapasztalatai, eredményei jobbak, mint azt várni lehetett. A lakók minimális segítséget igényelnek, önállóságra törekednek. És már eddig is példaértékű a lakók egymás közötti kapcsolata, igazi családias hangulat alakult ki.
Szpisják Mihályné: - Nagyon meg vagyok elégedve a lakóotthoni körülményekkel, és nagyon jól érezzük magunkat valamennyien. Reggel 7 órakor átsétálunk az anyaintézménybe és délután fél 3-ig dolgozunk, szövünk. Ezután következik a bevásárlás, főzés és a takarítás. Pihenésképpen televíziót nézünk és zenét hallgatunk, sőt tegnap már közös névnapot tartottunk. Mivel kevesebben vagyunk, mint az intézményben, ezért csendesebb körülmények között élhetünk. És ez a családias hangulat...
Székely Antal: - Jól kialakult társasági formában élünk, betartjuk a házirendet, nincs itt semmi baj. Nem tagadom, idejövetelünk előtt egy kicsit aggodalmaskodtam, de ez az érzés már a múlté. Azt azért ne felejtse el megírni, hogy valamikor asztalosbányászként dolgoztam.
Búcsúzásunkkor Völgyesi István igazgató még megjegyezte, hogy a jövőre nézve a pszichiátriai gondozottak elhelyezése és ellátása elsősorban lakóotthoni formában képzelhető el, hiszen az állam szempontjából lényegesen kevesebb normatív támogatással jár, nem beszélve a gondozottról, aki egy kis “kézfogással” a saját életét élheti, egyedül dönt arról, hogy például mikor, hova megy eltávozásra.
Bernát Nándor

Hasznos tapasztalatszerzés
Ifjú tűzoltóink egy csoportja - hat tűzoltó és két vezető - előzetes meghívásnak eleget téve öt napon keresztül a németországi Zeil A. Main-i önkéntes tűzoltók vendégszeretetét élvezte - mondta az Eleki Krónikának Székely László, az Eleki Önkéntes Tűzoltó és Mentő Egylet tagja, az ifjúsági csapat vezetője.
A vendéglátókkal együtt az eleki ifjúsági tűzoltók is részt vettek a Hassfurt megyében immár ötödik alkalommal megrendezett tűzoltótábori rendezvényen. Ezen a seregszemlén - 210 fiatal részvételével - a tűzoltásra szolgáló eszközök használatával különféle feladatokat kellett megoldani, hasznos tudnivalók elsajátítása mellett. Természetesen a megmérettetésen túl alkalom nyílt a környék nevezetességeinek megismerésére, megtekintésére is, az elekiek többek között Gerolzhofenbe végigsétáltak az Eleki utcán.
Az eleki és a Zeil A. Main-i tűzoltók a további kapcsolatának folyamatosságára gondolva az elekiek a jövő nyárra meghívták a németországi vendéglátóikat.
B.N.

Munkatempónak megfelelően
A 100 hektáron termesztett őszi árpa betakarításánál 4,8 tonnás, az őszi búzánál - 276 hektár - 6 tonnás átlaghozamot jegyezhettünk. Az előbbi esetében jó közepesnek, az utóbbinál viszont az utóbbi évek legjobb terméseként értékelhettük - tájékoztatta lapunkat Dobi Imre, az eleki Haladás Mezőgazdasági Szövetkezet növénytermesztési ágazatvezető.
Augusztusban elvégezték a silózást, az eredménnyel nem dicsekedhetnek, hiszen a tervezett terménymennyiség mintegy egyharmadát takaríthatták be. Ez a tény befolyásolja a szarvasmarha állomány téli takarmányozását. A szövetkezetben az őszi vetéshez szükséges talajelőkészületeket - műtrágyázás, szántás - végzik folyamatosan. A 200 hektáron termesztett kukorica betakarítását előreláthatólag szeptember 20. körül végzik el, közepes terményhozam várható. A 80 hektáros szójánál 1,5 tonna átlaghozamot regisztráltak. Ami az őszi vetéstervet illeti: 100 hektáros termőföldön őszi árpát, míg 300 hektáron őszi búzát vetnek.
Audi

A II. világháborúban eltűnt eleki katonák
Az eleki római katolikus plébánia levéltára őriz egy német nyelvű, Németországban kiadott listát (Gemeinde- Vermissten Liste) a háború alatt (után) eltűnt 305 személyről. Ebből az anyagból mi most csak a katonák neveit (87) adjuk közre. (Valószínűleg az a névsor most kap először nagyobb nyilvánosságot.)
Ackermann Ádám (1910) magyar katonaként esett el valószínűleg, Ackermann Ferenc (1906) SS-katonaként Temesvárnál tűnt el állítólag 1945-ben, Adam György (1918) német katonaként esett el valószínűleg, Adam János (1919) magyar katonaként hurcolták el 1944-ben, Albert József (1905) magyar katonaként tűnt el 1944-ben Bukovinában, Ament Antal (1908) magyar katonaként esett el valószínűleg, Ament József (1902) orosz fogságban halt meg valószínűleg, Ament János (1915) német katonaként tűnt el, Bambach Ede (1900) magyar katonaként tűnt el, Bauer Antal (1914) német katonaként halt meg valószínűleg, Brandt Tamás (1915) magyar katonaként halt meg valószínűleg, Braun Kornél (1925) az SS Wiking hadosztályban harcolt, 1944-ben Oroszországban tűnt el, Emenet Antal (1905) 1944-ben esett el Érsekújvárnál magyar katonaként, Emenet Ferenc (1908) magyar katonaként 1948-ban egy orosz hadifogoly munkatáborban még látták, Emenet Ferenc (1925) német katonaként esett el, Emenet János (1916) SS-katonaként tűnt el 1944-ben Kurksznál, Geisel Alajos (1910) SS-katonaként tűnt el Budapesten, Geisel Antal (1912) német katonaként esett el valószínűleg, Geisel Ferenc (1919) SS-katonaként 1944 szeptemberében Budapesten még élt, Geisel József (1914) német katonaként tűnt el valószínűleg, Geisel András (1922) szintén, Geisel Antal (1913) szintén, Guthir Alajos (1906) magyar katonaként tűnt el valószínűleg, Hammer János (1910) német katonaként esett el valószínűleg, Hauck Antal (1908) magyar katonaként 1944-ben még látták Temesváron, Hauck József (1927) SS-katonaként tűnt el Budapesten 1944-ben, Jánosi Ádám (1913) magyar katonaként esett el valószínűleg, Jánosi Ferenc (1915) szintén, Jánosi György (1910) szintén, Jäger Antal (1913) szintén, Jäger Vilmos (1925) SS-katonaként Stettinnél tűnt el 1945-ben, Leist Ádám (1923) SS-katonaként tűnt el 1944-ben Boszniában, Leist János (1926) SS-katonaként tűnt el Magyarországon, Leist József (1924) SS-katonaként tűnt el Magyarországon 1944-ben, Leist Miklós (1918) magyar katonaként tűnt el Magyarországon, Mahler Ádám (1910) szintén, Mahler Ferenc (1909) magyar katonaként tűnt el Finnországban, Mahler György (1918) SS-katonaként tűnt el, Mahler Márton (1916) magyar katonaként esett el, Mahler Fülöp (1908) szintén, Mater Ádám (1920) német katonaként esett el valószínűleg, Niedrmayer József (1906) német katonaként tűnt el, Niedermayer Márton (1917) német katonaként esett el valószínűleg, Niedermayer Miksa Antal (1917) magyar katonaként tűnt el 1943-ban, Possmayer Ádám (1922) magyar katonaként tűnt el valószínűleg 1944-ben a Kárpátokban, Possmayer József SS-katonaként tűnt el Magyarországon, Post Ferenc (1899) német tisztként esett el valószínűleg, Post Ferenc (1911) magyar katonaként a Don-kanyarban tűnt el, Post György (1920) SS-katonaként 1944-ben Jugoszláviában tűnt el, Post János (1897) valószínűleg magyar katonaként elesett, Post János (1903) német katonaként esett el valószínűleg, Post János (1924) szintén, Reis Ferenc (1915) magyar katonaként valószínűleg elesett, Reis György (1911) szintén, Reis Oszkár (1920) német katonaként esett el valószínűleg, Ruck Antal (1907) magyar katonaként tűnt el, Ruck György (1911) magyar szanitécként tűnt el 1944-ben, Ruck József (1924) SS-katonaként tűnt el 1945-ben Budapesten, Ruck Márton (1925) SS-katonaként tűnt el a nyugati fronton, Ruck Mihály (1900) német katonaként esett el valószínűleg, Seeberger János (1909) német katonaként esett el valószínűleg, Singer József (1905) valószínűleg német katonaként esett el, Singer Mihály (1922) valószínűleg német katonaként esett el, Spitzer Miksa (1915) magyar katonaként tűnt el 1944-ben, Schillinger József (1920) magyar katonaként tűnt el 1944-ben, Schimpl Antal (1922) német katonaként esett el valószínűleg, Schimpl Miksa (1915) magyar katonaként esett el valószínűleg, Schnetter Ferenc (1914) SS-katonaként tűnt el Budapesten 1944-ben, Schnetter József (1921) SS-katonaként tűnt el 1944-ben, Schreier Ferenc (1918) magyar katonaként tűnt el 1944-ben, Strifler Antal (1924) SS-katonaként tűnt el keleten, Strifler György (1919) német katonaként valószínűleg elesett, Strifler József (1910) magyar katonaként tűnt el, Strifler Mihály (1922) valószínűleg 1944-ben esett el német katonaként, Stumpf János (1923) SS-katonaként 1944-ben Varsóban tűnt el, Stumpf Miklós (1919) SS-katonaként 1944-ben tűnt el Budapesten, Totzl Antal (1927) SS-katonaként tűnt el 1944-ben, Tremmel Antal (1920) 1943-ban német katonaként halt meg Krivoj-Rogban, Tremmel József (1918) a keleti fronton tűnt el magyar katonaként, Tremmel Márton (1925) német katonaként tűnt el, Walthier Károly (1905) magyar katonaként valószínűleg elesett, Wilz György (1911) magyar katonaként valószínűleg elesett, Wittmann György (1898) német katonaként 1944-ben tűnt el, Zeitler Ádám (1923) SS-katonaként tűnt el Magyarországon, Zielbauer János (1920) magyar katonaként tűnt el 1944-ben Magyarországon, Zielbauer Miklós (1921) SS-katonaként 1945-ben tűnt el Budapesten, Zöllner Ádám (1921) magyar katonaként tűnt el, Zöllner János (1923) magyar katonaként valószínűleg elesett.
Ha a nevekből valamilyen statisztikai kimutatást próbálunk készíteni, akkor több érdekes gondolatot kell megfogal- mazzunk. A rendelkezésünkre álló nevek alapján (ahol egyértelműen tüntették fel az adatokat) a Magyar Honvédségnél 38-an (43,68%) a Wehrmacht-ben 26-an (29,88%), az SS-ben pedig 23-an (26,44%) szolgáltak, vagyis nagyon megosztott volt ilyen szempontból az eleki hadra fogható akkori németség. Igaz, ez a lista csak az eltűnteket tartalmazza, de akkor is érdekes. Az is az igazsághoz tartozik, hogy főképpen a háború végén eltűnt személyekről van szó, ugyanis ezek az emberek nem igazán választhattak, hová szerettek volna bevonulni legszívesebben. ( Kötelezően szolgáltak ott, ahol az akkori hatalomnak szükségük volt rájuk.) Az eleki katonák ott voltak a nagyobb hadszíntereken. Láthatták például, hogyan pusztul el Budapest, milyen volt a keleti font a háború végén, hogyan omlott össze az egykori Magyar- ország, Németország, milyenek voltak a munkatáborok!
A névlista adatai a későbbiekben biztosan kiegészülhettek (pl. lehet, hogy többről kiderült, még élnek), hisz a most bemutatott nevek az 1962. október 3-ai állapotnak felel meg.
Ettől függetlenül fontosnak tartottuk szólni ezekről a dolgokról is, mert máig ható tanulságai is vannak!
Rapajkó Tibor

Irodalmi sarok
Tisztán emlékszem, amikor általános iskolás - hetedik osztályba jártam - koromban, rajz órán, a tanárnő a nagy holland impresszionista festőről, Vincent Van Goghról tett említést. Akkor a vidám gyermekzsivalyban jót kacagtunk a hollandus erősen tragikus életepizódjain. Aztán hamarosan el is feledtem őt. Évekkel később egy könyv lapjain “találkoztam” újra Vincent Van Gogh-gal. És akkor az élettragédiája mély nyomot hagyott bennem, amelyhez természetesen a személyes életünk árnyas oldala is hozzájárult.
Bernát Nándor: Kiállítás
A férfi unatkozó arccal, lassan lépkedett, előtte néhány méterre egy kisfiú futkározott. Nem szeretett céltalanul sétálgatni, de a fia kedvéért még ekkora áldozatot is hajlandó volt megtenni. Arra azért vigyázott, hogy lehetőleg ne találkozzon emberekkel. Ráérősen ballagott. Egy idő után azt ajánlotta a kisfiának, hogy a forgalmasabb főutca helyett menjenek inkább a csendesebb ligetbe. Hamarosan a liget felé tartottak.
A sétányon csak kevés emberrel találkoztak. Kellemes volt az idő, a nap fáradt sugarakkal melegítette a tájat. A férfi nagyot szippantott a levegőből, cipője orrával elégedetten rugdosta a fűcsomókat. Fejét a földre szegezte és csak időnként emelte fel, ha valaki éppen feléjük közeledett. Egyszer csak döbbenten megállt, meglepetésében a lélegzete is majd elakadt. Egy tőle távolabbi padon egy kalapos, középkorú férfi ült. Mekkora véletlenszerű hasonlóságok vannak, gondolta magában, ha nem ismerném az eseményeket még azt hinném, hogy személyesen Vincent Van Gogh ül a padon.
- Eh, butaság az egész - mondta alig hallhatóan.
Tovább sétált, közben, szinte akarata ellenére, merőn a padon ülő férfit nézte. Minden megtett lépésnél furcsa, remegésszerű vibrálást érzett a mellkasában. Már egészen közel ért a padhoz, amikor a padon ülő férfi rápillantott. Kalapban, munkásruhában, vörös szakállal, Vincent Van Gogh ült a padon, a ruháján festékfoltok éktelenkedtek. A férfi összerezzent, zavartan megállt, mintha a földbe gyökerezett volna a lába. Nem tudott megszólalni.
- Apa, most miért álltunk meg - kérdezte a kisfiú.
A férfi nem válaszolt, csak állt tovább. A padon ülő férfi, látva a döbbenetet, elmosolyodott, majd így szólt: - Szép időnk van ma, uram, látom önök is kihasználják és sétálgatnak egy keveset. Én magam is lepihentem egy kissé erre a padra, szusszantok egyet, Theot várom, aki dolgai elintézése végett a könyvtárba ment.
- Elnézést uram, - szólalt meg a férfi - ön nagyon hasonlít egy a múlt századba élő híres holland festőre... De nem fejezhette be a mondatot, mert a padon ülő férfi közbeszólt.
- Ne haragudjon uram, még be sem mutatkoztam önnek, Vincent Van Gogh vagyok.
- Vincent Van Gogh - ismételte határozatlan hangon a férfi - én mind a mai napig úgy tudtam, hogy ön már régen meghalt.
- A tény viszont, mint ön is látja, egészen mást mutat. Theoval egyetemben jó egészségnek örvendünk. Csak egy kissé unalmasan telnek a napjaim.
- Már nem fest? - kérdezte a férfi
- Nem - válaszolta határozott keménységgel. Az arlesi kábulatszerű munka után teljesen kiégtem. Ma már nincs meg bennem a tűz, a tettvágy. Negyven éves koromig jóformán éheztem, a viszonzatlan szerelmektől sokat szenvedtem, de az alkotás öröme mindent kárpótolt. Boldogtalanságom- ban is boldog voltam. Aztán Johanna sógornőmnek köszönve megismert és elismert a világ. Szinte egyik napról a másikra megoldódtak az anyagi gondjaim. Ennek ellenére higgye el, boldogtalanabb vagyok, mint hajdanán a legszörnyűbb viszontagságok közepette. Egyszerűen kiégtem. Én már elmondtam, amit el kellett mondanom a világról. Manapság a világ mondja el rólam a véleményét. Theoval járjuk a világot, és mozgó kiállításként mutatjuk meg a képeimet, közben én elmondom a hozzájuk fűződő élményeimet. Ezért vagyok most itt az önök városában.
- Én sajnos nem ismerem a festészetet - vallotta be őszintén a férfi -, ennek ellenére a megtett életpálya miatt az ön csodálója vagyok.
- Köszönöm szépen az elismerését, ha nem veszi sértésnek, én most személyesen hívom meg önt, és kedves családját a ma esti könyvtári tárlatomra.
- A meghívást örömmel elfogadom - mondta akadozva a férfi. De megyünk is tovább, nem zavarunk, mert ha jól látom, Theo közeledik. Akkor az esti viszontlátásra mester.
- A viszontlátásra uram, örülök, hogy megismerhettem.
Amikor a férfi a padhoz közeledő Theo mellett elhaladt, köszönésképpen biccentett a fejével, Theo pedig megemelte a kalapját. A férfi később otthon, kissé félve, elmesélte Vincent Van Gogh-gal való találkozását. Azt gondolta, hogy a felesége majd nem hisz neki, de egyszeriben megnyugodott, amikor a felesége azt mondta: - Majdnem elfelejtettem mondani, a rádió bemondta, hogy ma este a könyvtárban Vincent Van Gogh személyesen várja a művészet kedvelőit. Tudom, hogy a kedvenced, majd mi is elmegyünk a kiállításra, jó?
- Igen - mondta alig hallhatóan a férfi. Igen - ismételte.

Jimi Hendrix
“A kábítószer előbb a mennyországba repít, majd a pokolba taszítja az embert.”
Fiatalon véget ért, még 28 évig sem tartott a világ egyik legjobb gitárosának élete. Halálát kábítószer és gyógyszer túladagolás okozta. 1942-ben született és 1967-ben már kísérő zenészként muzsikált többek között B. B. King, Little Richard, Wilson Picket mellett. Chas Chantler az egykori Animals zenekar basszusgitárosa elviszi Amerikából Londonba, ahol ritmuskíséretről gondoskodik számára. 1967-ben megjelenik a Hey Joe és a Purple Haze, mely rögtön ismertté teszi a nevét. Még ebben az évben fellép a Montrey-i fesztiválon. 1968-ban két aranylemez a termés. Hendrix szupersztár lett, ezzel együtt szaporodtak a veszélyes problémák, melyektől a kábítószer felé menekült. 1969-ben Woodstock, közel félmilliós közönségnek játszott, majd 1970 augusztus a Wight szigeti fesztivál. Ez volt utolsó fellépése, majd egy hónap múlva szeptember 18-án holtan találják londoni szállodája szobájában.
Rengeteg kalózlemez jelent meg munkásságáról, úgy a korai majd későbbi éveiből. Folyamatosan adnak ki válogatást és eddig meg nem jelent felvételeket. Legalább 70 lemeze van forgalomban a talán máig is meghatározatlan stílusú, zenéjében a jazz, blues, soul és hard elemekkel. A bluesra épülő zenéje miatt többen a heavy metal megalkotójának is nevezik a rövid életű, de a rock zenében annál nagyobb hatású gitárost.
Méry Rudolf

Bálványok
A II. világháború története eléggé közismert. Eddig is több forrásértékű munka jelent meg magyarul ebben a témakörben. Az igazi “slágerkönyvek” azonban csak az úgynevezett rendszerváltozásnak köszönhetően kerültek nyomdába Magyarországon. Vagyis ez egyik ősi római történelmi alapelv: “Hallgatassék meg a másik fél is!” 40 évig nem valósulhatott meg hazánkban, hisz például Churchill emlékiratai csak 1989-ben, Horthyé 1990-ben, Rommelé pedig csak 1992-ben juthatott el hivatalosan a magyarországi érdeklődőkhöz!
Ezen könyvek sorába tartozik Adolf Eichmann: Tárgyalástól ítéletig (Bp. 2000. 343 oldal) című visszaemlékezése is, amely egy történészvitában szer- epelt bizonyítékként, és csak így jelenhetett meg először, idén németül, de magyarul is!
A kézirat eredeti címe: Götzen (Bálványok), hisz Eichmann bálványnak nevezi Hitlert, Himmlert, Göringet, míg magát csak egy jelentéktelen csavarnak ebben az egykori félelmetes gépezetben.
Eichmann el tudott bujdosni a nürnbergi felelősségre vonás elől, de “szerencsétlenségére” az izraeli titkosszolgálat 1960-ban Argentínában elfogta, majd 1961-ben Jeruzsálemben bíróság elé állították, és 1962-ben pedig kivégezték. Gondolatait csak 1945 után több évvel vetette papírra. (A magyar cím erre utal.)
Adolf Eichmannak nem lehetett megkegyelmezni, mert ő volt a “végső megoldás” (Enolösung), vagyis az európai zsidóság megsemmisítésének gyakorlati felelőse. (A tárgyalás alatt tisztában volt azzal, hogy ki fogják végezni.)
Nem tudhatjuk meg sohasem, milyen érdekből írta le ezeket a sorokat: “Az, amit az akkori német birodalmi kormány a legutóbbi nagy háború éveiben a zsidósággal művelt , az emberiség történelmének legnagyobb bűntette volt.” Enyhén szólva furcsa ilyet hallani attól, aki nem sokkal korábban másképpen cselekedett. Vajon melyik az igazi Eichmann?
Nagyon érdekes arról is olvasni, hogy milyen családi háttérrel rendelkezett egy olyan ember, aki több millió ember elpusztításáért felelős.
Eichmann 1906. március 19-én született Solingenben evangélikus családban. A család később az ausztriai Linzbe költözött. (Az 1960-as években még éltek itt rokonai!) Az apja az ottani villamosművek igazgatója volt. Reáliskolát végzett, majd két évet tanult egy magasabb fokú művészeti tanintézetben, később (1933-ig) egy elektromos műben értékesítési munkatársként dolgozott.
1934-ben szabad akaratából jelentkezett az SS-be. (A versailles-i békediktátum igazságtalansága miatt. Ekkor még nem volt antiszemita.) 1936-tól dolgozott az zsidó ügyosztályon, 1937-ben szabad akaratából kilépett az evangélikus egyház kötelékéből. (Saját magától kezdett héberül tanulni!) 1938-ban, amikor már Ausztria “csatlakozott” a birodalomhoz Bécsbe helyezték, hogy innen irányítsa a zsidók kivándorlását. 1939-ben még Prágában van ez ügyben. 1941-ben kezdődtek a zsidó deportálások a megszállt területeken. (1944-ben a Német Birodalomban 185 munkatábor létezett.)
A könyv másik része részletesen szól arról, hogy a megszállt országokban hogyan pusztították el a zsidóságot. (Ezzel is bizonyítható, hogy tényleg volt holokauszt!) Pl. Franciaországból és Hollandiából 100 ezer zsidót deportáltak. Elég részletesen foglalkozik a magyarországi helyzettel (209-241 oldal).
1944 október 31-én még 900 ezer magyarországi zsidó élt, ebből 437402 főt szállítottak a keleti területekre, a Szálasi-kormány pedig 25 ezret akart a birodalom más területére vitetni munkavégzés céljából. Eichmann mindig csak parancsot teljesített. Szerinte a győztesek közül egyetlen parancsmegtagadót sem büntettek meg!
A harmadik rész filózófus elmélkedéseket tartalmaz. Ebből néhány gondolat: “Azt hiszem, kevesen voltak, akik úgy gondolták, hogy az elhangzó kampányszónoklatok jelszavai és fenyegetései a hatalomra kerülés után valósággá válnak. Sokkal inkább azt gondolta mindenki, hogy a vezetés által megígért, a forradalmat követő fejlődést készpénznek kell venni!.... Láttam a poklot, a halált és az ördögöt, mert néznem kellett a kivégzések tébolyát, hiszen egyike voltam a szügyhámba fogott lovaknak és a lovaskocsi hajtója parancsainak és akaratának megfelelően nem tudtam sem balra, sem pedig jobbra kitörni.”
A negyedik rész a függelékeket tartalmazza, így Eichmann végrendeletét is.
A kötet egyik fordítója Wittmann László, az eleki középiskola némettanára (a könyv megjelenésekor), a szak- mai lektor pedig Sipos Péter volt.
A sors kifürkészhetetlen akaratából 2000 júliusában megjelent a Kommunizmus fekete könyve is magyarul 855 oldalon.
Rapajkó Tibor

A kocogó
A képzeletbeli rajtvonal előtt tornázott, melegített. A végtagjai nehezen engedelmeskedtek akaratának, de ő szívós makacssággal tovább végezte a gyakorlatokat. Ma a maximálisra teszi a távot, 8 kilométert fog kocogni. Könnyű ezt mondani, de nehéz lesz végrehajtani, futott át rajta a gondolat. Az előző alkalommal megtett 6 kilométert még “érezte”. Nehéznek, merevnek érezte lábát, a karjai is mintha ólomból volnának. De nincs kibúvó, a tervezett távot ma megteszi, ha törik, ha szakad.
Elindult, az első száz méter után úgy érezte, nem bírja tovább. Elég az egészséges életmódból, elég a kocogásból. De azért a lábai tovább rótták a métereket, nem is rossz ez a mozgás, buzdította magát, meg ma milyen friss a levegő. Utána jöhet a zuhanyozás, az aktív pihenés, de előtte a munka. Végre megtette az első kilométert, de hátra van még a nagyobbik rész. Ki fogja-e bírni? De ki kell, hogy bírja, ha férfi vagy, légy férfi. Könnyű íróasztal mellett kitalálni ilyen eszmefuttatást. De kocogott Shakespeare is 8 kilométert. Vagy futott ő is, ki tudja?
Az életben mennyi a mérhetetlen fájdalom, nyomor, szomorúság, az ember küzd a semmiért, a kíméletlen holnapért. Szaporábban szedi a levegőt, az aranyszabályt betartani kötelező: három-négy lépés, belélegzés, három-négy lépés, kilélegzés. Lassítani kell az iramon, de hiszen alig halad. Azért van az életnek szép oldala is, de melyik is az? Meg az istenség kérdése, a világűr végtelensége is kísérteties talány. De nem érdemes ezekkel foglalkozni, nem érdemes semmivel sem foglalkozni. Kocogni kell, ez a legfontosabb dolog az életben. És tovább kocogott, a gondolatai pedig a szélrózsa minden irányába kavarogtak.
Végül is lekocogta a 8 kilométert, és büszke volt magára. Éljen a kocogás! - morfondírozott magában zuhanyozás közben.
B.N.

Villámtorna
A Békés Megyei Földmérők támogatásával a gyulai sporttelepen kispályás labdarúgó villámtornát rendeztünk, amelyet a jövőben hagyományossá szeretnénk tenni - tudatta lapunkkal Domokos András és Simkó Ferenc, a torna szervezői.
A dinamikus összecsapások után a dobogós csapatok helyezése ekképpen festett: 1. Reggeli hatos (Elek), 2. Viking (Elek), 3. Domi FC (Gyula). A győztes csapat névsora: Nyíri János, Bíró Szabolcs, Bukor György, Bukor Szabolcs, Kovács Gábor, Bernát Nándor és Wittmann Attila. A torna legjobb kapusának Nyíri János (Reggeli hatos), a legjobb játékosnak Bereczki Ákos (Domi FC), míg hét találattal a legeredményesebb játékosnak Kozma Zoltán (Viking) bizonyult, valamennyien tárgyi jutalomban részesültek.
Audi

Parlagfű !!!
Valamilyen allergiás túlérzékenység az emberek egyharmadában kimutatható. Ezeknek a megbetegedéseknek a legfőbb kiváltója a parlagfű.
Hogyan ismerhetjük fel a parlagfüvet?
20-150 cm magas, dúsan elágazó terebélyes növény. A levelek színe sötétzöld. A porzós virágok a hajtások csúcsán találhatók, egy virágzatban 15-35 halványsárga virág van, a lecsüngő sárga virágok apró csészékre hasonlítanak.
Jellegzetes élőhelye:
Nemcsak szántóföldi, hanem városi gyomként is ismert. Megtalálható rendezetlen építési területen, elhanyagolt kertben, árokparton, parkok, utak szélén.
Irtsuk a parlagfüvet! Mikor?
Ez a gyomnövény júniustól októberig virágzik. Irtása leghatásosabb a tavaszi megjelenésétől kezdve korai gyomlálással (gyökérrel együtt történő kihúzással), illetve tömeges előfordulása esetén virágzás előtt végzett rendszeres kaszálással. Fontos a területek utóellenőrzése, mert újabb hajtások megjelenése esetén a védekezést meg kell ismételni.
Kérjük a lakosságot (ingatlantulajdonost, kezelőt, használót), hogy az ingatlanának területén és annak körzetében a gyommentesítést végezze el.
Ezúton is köszönjük az allergiás megbetegedésben szenvedő gyermekek és felnőttek és a ma még egészségesek nevében.
Elek Város Önkormányzata